钦定古今图书集成/明伦汇编/氏族典/第077卷 > 《滕县志》 > 吴兢
## 钦定古今图书集成/明伦汇编/氏族典/第077卷 > 《滕县志》 > 吴兢

按《唐书吴兢传》：“兢，汴州浚仪人。少厉志贯，知经史，方
直寡谐。比魏元忠、朱敬则，当路荐兢才堪论撰，诏直
史馆，修国史，迁右拾遗内供奉。神龙中，改右补阙，累
迁起居郎。元宗初立，收还权纲，锐于决事，群臣畏伏。
兢虑帝果而不及精，乃上疏，其言切直。寻以母丧去
官。服除，拜谏议大夫，复修史。以父丧解，终丧为太子”
左庶子。开元十三年，帝东封太山，道中数驰射为乐，
兢谏，帝纳之。始，兢在长安，景龙间任史事，时武三思、
张易之等监领阿贵朋佞，酿泽浮辞，事多不实。兢不
得志，私撰《唐书》《唐春秋》，未就。至是丐官笔札，冀得成
书，诏兢就集贤院论次。时张说罢宰相，在家修史，大
臣奏“国史不容在外。”诏兢等赴馆撰录，进封长垣县
男。久之，坐书事不当，贬荆州司马，以史草自随。累迁
洪州刺史，坐累，下除舒州。天宝初，入为𢘆王傅，卒。兢
叙事简核，号“良史。”晚节稍疏牾，时人病其太简。